que ce qu’il ne me voudra pas dire. Il me sera fort aysé de parler à luy, car en ce pays, on n’y regarde pas de si pres qu’au nostre ; et puis j’ay tant d’envie d’en scavoir des nouvelles pour vous en redire, que je ne scay quels seront les empeschemens assez grands pour m’en garder. Mais, madame, ne demeurons plus longuement ensemble r’enfermées, il ne faut point donner de soupçon, autrement ceux qui ont le soing de vous, s’en pourroient prendre garde et cela n’avanceroit point nos affaires.

Cryseide alors l’embrassant : Tu as raison, ma fille, luy dit-elle, et il faut bien advouer que les dieux ne t’ont fait naistre que pour ma consolation, et pour ma conduite.

A ce mot, elles sortirent de la garderobbe, et trouverent toutes ces autres dames prisonnieres, qui demandoient desja où estoit Cryseide, car, outre que c’estoit celle d’entr’elles qui tenoit le premier rang, encore se faisoit-elle tant aymer de toutes, qu’il n’y en avoit une seule qui ne l’eust voulu servir de sa propre vie. Elles commencerent donc entr’elles mille sortes de petits jeux pour passer le temps, et pour enchanter les desplaisirs de leur detention, telle se pouvoit-elle nommer, plustost que prison, parce que Gondebaut avoit commandé que, pendant son absence, elles fussent traittées en sorte que l’ennuy ne leur fist point regretter l’esloignement de leur patrie.

Ce jour sembla long à Cryseide et à Clarine, et la nuict encores
<references/>
Urfé - L’Astrée, Troisième partie, 1631.djvu/753